Син флаг

Синият флаг е екологичeн сертификат, даван като награда на плажове, яхтени пристанища или оператори на устойчив туризъм с плавателни съдове, където се полагат специални усилия при опазването на околната среда и се спазват редица екологични условия и стандарти. Създаден е през 1985 г. и се присъжда ежегодно от Фондацията за екологично образование. Плажовете и яхтените пристанища със син флаг са чисти и сигурни, със съхранена околна среда. Годишната церемония по награждаване се провежда на 5 юни (за европейски страни, Канада, Мароко, Тунис и подобни географски места, разположени в Северното полукълбо) и на 1 ноември (за Карибски страни, Нова Зеландия, Южна Африка и подобни страни в Южното полукълбо). Условия и създаване За да получат син флаг, управляващите тези плажове и яхтени пристанища, в т.ч. и хората, които ги посещават, трябва да изпълнят 32 критерия, свързани с качеството на морската вода, екологичната информация и екологичното образование, безопасността, услугите и удобствата им, както и за защита на природата, на брега и крайбрежната зона. Критериите за получаване на „Син флаг“ са разделени на четири основни области: Качество на водите за къпане, Екологична информация и образование, Управление на околната среда и безопасност, Услуги и съоръжения. Синият флаг се дава от Фондацията за екологично образование (ФЕО, на английски: Foundation for Environmental Education – FEE) – неправителствена организация, в която членуват над 100 национални организации от 81 държави от Европа, Америка, Африка, Океания и Карибите. Синият флаг е официално създаден във Франция през 1985 г. Започва като пилотна схема от френския офис на ФЕО, който присъжда наградата на 11 френски крайбрежни общини въз основа на критерии, обхващащи пречистването на отпадъчни води и качеството на водите за къпане.. На европейско ниво Синият флаг е въведен от 1987 г., която е била „Европейска година на околната среда“. ФЕО представя концепцията за Син флаг на Европейската комисия и стартират програмата „Син флаг“ в Европейската общност през тази година. Европейската комисия коспонсорира Синия флаг за следващите 11 години. В България през 1993 г. е създадено Българско Движение „Син флаг“ като нестопанска и неправителствена организация, която е пълноправен член и представител на страната в международната Фондация за екологично образование. Сертификатът в България се присъжда от 4 юли 1995 г., когато точно на обяд на плажа на Слънчев бряг пред хотел „Европа“ се развява първият в страната „Син флаг“. Носители По света Броят на плажовете и яхтените пристанища с присъдени Сини флагове зависи пряко от степента на развитие на туризма и интереса към един район или една държава. Пример за това са първенците в класацията за 2024 г. – Испания (747), Гърция (617), Турция (614), Италия (566), Франция (503), Португалия (440), които имат най-много награди. България В България движението „Син флаг“ ежегодно сертифицира плажовете и яхтените пристанища, които отговарят на световните изисквания. През 2025 г., когато се навършват 30 години от въвеждането на Синия флаг в България, наградата е дадена на 30 плажа и яхтени пристанища в страната. Източници Външни препратки Официален сайт Сини флагове във Великобритания и Северна Ирландия Плажове със Син флаг в Югоизточна Англия, официална туристическа информация Литература Blaue Flagge // Lexikon Tourismus : Destinationen, Gastronomie, Hotellerie, Reisemittler, Reiseveranstalter, Verkehrsträger / hrsg. von Wolfgang Fuchs, Jörn W. Mundt und Hans-Dieter Zollondz. — München: Oldenbourg, 2008. — S. 107—108. — 804 S. — ISBN 978-3-486-25069-5. Blaue Flagge // Tourismus, Hotellerie und Gastronomie von A bis Z / hrsg. von Wolfgang Fuchs. — Berlin: De Gruyter, 2021. — S. 126—127. — 1088 S. — ISBN 978-3-11-054682-8.